次韻再作
作者：歐陽修
朝代：宋

paragraphs: 吾年向老世味薄，所好未衰惟飲茶。
建谿苦遠雖不到，自少嘗見閩人誇。
每嗤江浙凡茗草，叢生狼藉惟藏蛇。
豈如含膏入香作金餅，蜿蜒兩龍戲以呀。
其餘品第亦奇絕，愈小愈精皆露芽。
泛之白花如粉乳，乍見紫面生光華。
手持心愛不欲碾，有類弄印幾成窊。
論功可以療百疾，輕身久服勝胡麻。
我謂斯言頗過矣，其實最能祛睡邪。
茶官貢餘偶分寄，地遠物新來意嘉。
新烹屢酌不知厭，自謂此樂真無涯。
未言久食成手顫，已覺疾饑生眼花。
客遭水厄疲捧椀，口吻無異蝕月蟇。
僮奴傍視疑復笑，嗜好乖僻誠堪嗟。
更蒙酬句怪可駭，兒曹助噪聲哇哇。